ההצתה בכנסיית הלחם והדגים

ההצתה בכנסיית הלחם והדגים הייתה פיגוע טרור יהודי, שאירע ב-18 ביוני 2015 ובו הוצתה כנסיית הלחם והדגים, כנסייה ששוכנת בעין שבע שבצפון-מערבה של הכנרת ומנציחה את נס הלחם והדגים, אשר לפי הברית החדשה חולל ישו במקום, ובו הזין 5,000 איש בחמש כיכרות לחם ושני דגים. ב-18 ביוני 2015 הוצת מתחם הכנסייה ועל קירותיו רוססה הכתובת "והאלילים כרות ייכרתון", ציטוט מתוך תפילת עלינו לשבח.. בשלב הראשוני, פעילי "תג מחיר" ניסו להצית את הדלת של בתי ההארחה של הכנסייה (שהותקנה במקום במאה החמישית), לאחר מכן הפעילים הציתו כמה חדרים במבואה של מבנה הכנסייה עצמה, שם נשרפו חפצי אמונות, ספר קודש וציוד. שני אנשים נפצעו (צליינית בת 19 ועובד המתחם בן 79) במהלך הניסיונות לכבות את השרפה. בסופו של דבר, האש כובתה על ידי צוותי מכבי האש. עלות הנזקים שנגרמו לכנסייה הוערכו במיליון אירו. הכנסייה הקתולית בישראל הגיבה לשרפה ואמרה כי ”הם רואים את ההצתה כהמשך לתוקפנות נגד אתרים קדושים לנצרות בשנים האחרונות שלא קיבלו מענה הולם מצד ממשלת ישראל וגורמי אכיפת החוק”. ראש ממשלת ישראל, בנימין נתניהו הצהיר כי ”נמצה את הדין עם האחראים למעשה הנפשע הזה. לשנאה וחוסר סובלנות אין מקום בחברה שלנו” ובשיחה עם ראש השב"כ, יורם כהן אמר נתניהו כי ”ההצתה המזעזעת של כנסיה היא התקפה על כולנו, חופש הפולחן בישראל הוא אחד מאבני היסוד של ערכינו והוא מוגן בחוק”. נשיא מדינת ישראל, ראובן ריבלין שוחח עם ראש המנזר הבנדקטיני בישראל, האב גרגורי קולינס ואמר בשיחה כי ”זהו הרס נוראי של אתר קדוש ומקום תפילה, ואיום על רקמת החיים במדינתנו. בישראל חיים אנשים מאמונות שונות שרוצים לחיות יחד בהרמוניה, כבוד וסובלנות. אנו מחויבים כמדינה וחברה להגן על האתרים הקדושים לכל האמונות ולשמרם. אני יכול להבטיח כי רשויות החוק בישראל יחקרו את הפשע הזה ויעשו כל מאמץ להביא את האשמים לדין במהרה”. שבוע וחצי לאחר ההצתה, נפתחה הכנסייה שוב למבקרים, והגיעו אליה אלפי בני אדם, בהם גם ויליאם גרנט (אנ'), סגן שגריר ארצות הברית בישראל. באוגוסט 2015, ביקר נשיא מדינת ישראל, ראובן ריבלין במקום ופגש שם את ראשי הכנסייה בהם ראש המנזר הבנדקטיני בישראל, האב גרגורי קולינס, שגריר הוותיקן בישראל ונציגים מהשגרירות הגרמנית בישראל. חצי שנה לאחר מכן, בינואר 2016 פורסם כי על אף שפוליטיקאים רבים הבטיחו לראשי הכנסייה שהכנסייה תשופץ, טרם הועברו התקציבים לשיפוצה. רק קצת יותר משנה לאחר אותו פרסום, בפברואר 2017 ולאחר שהועברו לאנשי הכנסייה פיצוי בסך של כ-370 אלף אירו וכן לאחר שקיבלו תרומות מהציבור בסך של כ-900 אלף אירו שופצה הכנסייה. באירוע החניכה נכחו הנשיא ריבלין, שגריר גרמניה בישראל, קלמנס פון גצה, ראש העדה הדרוזית השייח' מוואפק טריף, והרב אלון גושן גוטשטיין (אנ') שלקח חלק בשיקום המבנה. בדצמבר 2017 הוחלט שעונשו של המצית, ינון ראובני יהיה כ-4 שנות מאסר וזאת חרף בקשות להקלה בעונש מצד עורך דינו של ראובני, איתמר בן גביר. מלבד עונש המאסר, הוחלט גם שעל ראובני יוטל עונש מאסר על תנאי למשך שנתיים ועליו ייהיה לשלם לכנסייה פיצוי בסך 50 אלף שקלים. הפיגוע בדומא שלי שמורק וקרן סיאורדיה, תג מחיר וכנסיית הלחם והדגים (אורח - דוב מורל), פרק 208, באתר בואי נדבר רצח, ‏22 בדצמבר 2020 אייל לוי, ‏אש מול קודש: בכנסייה שהוצתה עדיין מאמינים בדו קיום כאן, באתר מעריב אונליין, 22 ביוני 2015 אחיה ראב"ד, חשד להצתת כנסייה בכנרת: "עובדי אלילים", באתר ynet, 18 ביוני 2015 נעה שפיגל, הוצתה כנסייה היסטורית על שפת הכנרת: "והאלילים כרות יכרתון", באתר הארץ, 18 ביוני 2015 ג'קי חורי, נעה שפיגל וברק רביד, הכנסייה הקתולית על ההצתה בכנרת: המשך לתוקפנות שלא קיבלה מענה מהממשלה, באתר הארץ, 18 ביוני 2015 גיא ורון, ‏נתניהו: הצתת הכנסייה - התקפה על כולנו, באתר ‏מאקו‏, 18 ביוני 2015 אריק בנדר, ‏ריבלין: "ההצתה היא הרס נוראי המאיים על רקמת החיים שלנו", באתר מעריב אונליין, 18 ביוני 2015 נעה שפיגל, הנשיא ריבלין ביקר בכנסיית הלחם והדגים: "אין מלחמת דת במדינת ישראל", באתר הארץ, 27 באוגוסט 2015 אחיה ראב"ד, שנה אחרי ההצתה: בכנסיית הלחם והדגים עדיין מחכים לתקציב, באתר ynet, 16 ביוני 2016 כנסיית "הלחם והדגים" נחנכה מחדש; ריבלין: "מחויבים לחופש הדת", באתר וואלה, 12 בפברואר 2017 אחיה ראב"ד, 4 שנות מאסר למצית כנסיית הלחם והדגים, באתר ynet, 12 בדצמבר 2017